Source: https://tasz.hu/cikkek/nem-szabalysertes-a-demonstrativ-lakasfoglalas
Timestamp: 2020-02-26 01:11:49+00:00

Document:
Nem szabálysértés a demonstratív lakásfoglalás | TASZ TASZ | Nem szabálysértés a demonstratív lakásfoglalás
Az üresen álló, önkormányzati tulajdonban álló Csányi utcai lakás demonstratív elfoglalásával a Város Mindenkié és a Hallgatói Hálózat tagjai a megoldatlan hajléktalan-helyzetre hívták fel a figyelmet, és hatékony és igazságos szociális bérlakás-program megalkotását követelték. A rendőrség több aktivistát is előállított, az akció egyik szószólója terhére pedig három szabálysértés elkövetését állapította meg: rongálást (a ház bejáratát rögzítő lakat leveréséért és a lakás zárszerkezetének megrongálásáért), önkényes beköltözést és jogszerű rendőri intézkedéssel szembeni engedetlenséget. Mivel ezek miatt elzárást is ki lehetett volna szabni, az ügyben a bíróság tárgyalást tartott, ahol az aktivistát a TASZ ügyvédje képviselte.
A bíróság az önkényes beköltözés szabálysértését teljesen megalapozatlannak találta. Határozatának indoklása szerint az akció nyilvánvalóan politikai demonstráció volt, amellyel az eljárás alá vont személy egy fontos társadalmi problémára kívánta felhívni a közfigyelmet, egy közügyben békésen nyilvánította ki a véleményét. A bíróság életszerűtlennek tartotta a rendőrségnek azt a feltételezését, hogy az aktivista valóban be akart volna költözni a lakásba, tekintettel arra, hogy a lakás berendezése a demonstráció részét képező dekoráció volt, és a tárgyak nem a sajátjai voltak. A bíróság továbbá arra is felhívta a figyelmet, hogy a férfi az ablakból hangosbeszélőn hívta fel a figyelmet az akcióra, így nyilvánvalóan tudhatta, hogy a rendőrség intézkedni fog vele szemben, és hogy a lakásban nem maradhat.
A rongálást illetően a rendőrség semmilyen bizonyítékot nem csatolt, arra semmilyen tény vagy adat nem utalt az iratok között, ezért a bíróság nem találta bizonyítottnak azt, hogy a lakat és a zár megrongálását valóban az eljárás alá vont személy követte el. A jogszerű intézkedéssel szembeni engedetlenség miatt figyelmeztetést szabott ki a bíróság, melynek során figyelembe vette azt, hogy az eljárás alá vont személy egy társadalmilag méltányolható cél érdekében demonstrált, méghozzá úgy, hogy hajléktalanként ő maga is érintettje az ügynek. A TASZ véleménye szerint a bíróság kellő hangsúlyt fektetett a lakásfoglalási akció bizonyítékainak tartalmi értékelésére, annak politikai üzenetére, és ennek megfelelően helyesen állapította meg, hogy az aktivista nem valósította meg az önkényes beköltözés és rongálás szabálysértését.

References: bíróság 
 bíróság 
 bíróság 
 bíróság 
 bíróság 
 bíróság